Kommer in Wes-Kaap voor Ramaphosa-besoek(4 Junie 2020) (Grafika: Wes-Kaapse departement van gesondheid) Kommer is aan’t oplaai in die Wes-Kaap in aanloop tot die besoek van ‘n kabinetsafvaardiging onder leiding van pres. Cyril Ramaphosa Vrydag aan Kaapstad vir ‘n vergadering met die Wes-Kaapse premier, Alan Winde. Die kommer is oor of die sentrale regering moontlik daarvoor wil voorbrand maak om die Wes-Kaap af te gradeer na vlak 4 of 5 van die afsonderingsregulasies weens die hoë voorkoms van die koronavirus in die provinsie. Ramaphosa sal vergesel word deur die minister van verdediging, Nosiviwe Mapisa-Nqakula, die minister van gesondheid, dr. Zweli Mkhize, die minister van basiese onderwys, Angie Motshekga, die minister van polisie, genl. Bheki Cele, en andere. Dit sal die eerste keer wees dat so ‘n omvattende ministerspan enige provinsie besoek sedert die instel van die afsonderingsperiode. Tydens ‘n mediakonferensie ter terugvoer oor die tweeweeklikse kabinetsvergadering het die minister in die presidensie, Jackson Mthembu, dit by herhaling duidelik gemaak dat die kabinet diep bekommerd is oor die virus-situasie in die Wes-Kaap. Verdere punte uit die kabinetsvergadering sluit in dat die regering sy steun aan Kinderbeskermingsweek toegesê het en dat die regering bekommerd is oor hoe leeg die land se damme is. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.